От началото на сезона 2011/12 е капитан на отбора на Шалке 04. През март 2013 удължава договора си до 30 юни 2017. Още в началото на сезона печели Суперкупата на Германия като нов капитан на мястото на преминалия в Байерн Мюнхен Мануел Нойер. Благодарение на спечелената преди това Купата на Германия, Хьоведес играе с Шалке 04 за пръв път в Лига Европа, където отборът отпада на четвъртфинала срещу Атлетик Билбао. Заради контузии той пропуска както осминафиналните така и четвъртфиналните срещи, а в първенството записва само 22 участия. Това не пречи да бъде повикан в националния отбор за Европейското първенство по футбол в Полша и Украйна.